Korrupsie by toetssentrums neem toe – nog ses vas oor beweerde bedrog en korrupsie | SAUK.co.za - Nuus.info
Ses mense is in hegtenis geneem by ŉ voertuigtoetssentrum op Donderdag in Mamelodi in die ooste van Pretoria.
Woordvoerder van die Padverkeersbestuurskorporasie (RTMC), Simon Zwane het gesê die inhegtenisneming van die ses verdagtes, drie vroue en drie mans, hou verband met beweerde bedrog en korrupsie.
Zwane sê “Hulle is vasgetrek toe lede van die RTMC se nasionale teenkorrupsie-eenheid, die Suid-Afrikaanse Polisie se eenheid vir georganiseerde misdaad en die Gautengse verkeerspolisie ŉ klopjag op dié toetssentrum wat in private besit is, uitgevoer het.”
Volgens Zwane word nog vier verdagtes ondersoek, onder andere die sentrum se bestuursverteenwoordiger. Daar word beweer dat hulle onwettige uitreik van padwaardigheidsertifikate vir voertuie wat nie fisiek by die toetssentrum was nie, gefasiliteer het.
Zwane vertel: “Ander aantygings teen die verdagtes is dat hulle onwettig die identiteitsdokument van een individu gebruik het om verskeie padwaardigheidsertifikate mee uit te reik.”
Zwane het ook genoem dat die betrokke persoon, wat aan die ondersoek beamptes bekend is, na bewering sy toestemming gegee dat hulle van sy ID gebruik kan maak.
Die verdagtes sal op aanklagte van bedrog en korrupsie in die hof verskyn.
« Tonge los oor ‘manne in oranje’ wat vangwa stoot
Geweld vlam wéér op in Noordwes Provinsie – SA is aan die brand »